ไฟแนนซ์ทูเดย์
...ยุคนี้ต้องดราม่า จะโฆษณาก็ต้องเป็นไวรัลคลิปกระชากอารมณ์ หลังจากที่ได้กระแสตอบรับดี
2 ก.ย. 2558

โดย...ต้นหลิว
...ยุคนี้ต้องดราม่า จะโฆษณาก็ต้องเป็นไวรัลคลิปกระชากอารมณ์ หลังจากที่ได้กระแสตอบรับดี มีทั้งยอดไลค์และยอดวิวเกินคาด โชน โสภณพนิช กรรมการผู้จัดการใหญ่ กรุงเทพประกันชีวิต เลยเดินหน้าคลิปวิดีโอความรักวันแม่ “ลองพิสูจน์...คุณรักแม่มากแค่ไหน” ผ่านมินิซีรี่ส์ 5 เรื่อง 5 เหตุการณ์ในแต่ละช่วงชีวิต หวังช่วยสะท้อนชีวิตของใครหลายๆ คนให้ได้ตระหนักถึงการวางแผนการเงินให้รอบด้าน ไม่ประมาท เพื่อพร้อมรับมือกับความเปลี่ยนแปลงในชีวิต
...เมืองไทยเรามีตลาดและสัญญาซื้อขายล่วงหน้ากันเยอะแล้ว ตั้งแต่ค่าเงิน น้ำมัน ไปจนถึงสินค้าเกษตร แล้วทำไมจะมีการซื้อขายล่วงหน้ากับ “หวย” บ้างไม่ได้
ล่าสุด ไปรษณีย์ไทยเตรียมร่วมมือเซ็นเอ็มโอยูกับสำนักงานสลากกินแบ่งรัฐบาล และธนาคารกรุงไทย เปิดช่องทาง“ซื้อ-จองสลากกินแบ่งรัฐบาลล่วงหน้า” ผ่านระบบของธนาคารกรุงไทย และสามารถรับสลากได้ที่ไปรษณีย์ทั่วประเทศ นัยว่าเพื่อเปิดทางให้คอหวยสามารถจองเลขสวยเลขดังได้ โดยไม่ต้องถูกพ่อค้าแม่ค้ารายย่อยโก่งราคาเหมือนที่ผ่านๆ มา ซึ่งเมื่อคนมีทางเลือกเข้าถึงสลากเองได้มากขึ้น และยิ่งรวมกับแนวคิดที่จะผุดหวยออนไลน์ขึ้นมาอีก ก็จะค่อยๆ ลดปัญหาสลากเกินราคาลงได้ 
...ช่วงนี้ค่าเงินในอาเซียนบ้านเราอ่อนค่าเป็นว่าเล่น ถึงแม้ว่าเมื่อวานนี้จะทยอยแข็งค่าขึ้นมากันได้เล็กน้อย เพราะได้ข่าวว่าจีนจะพยายามคุมเสถียรภาพค่าเงินหยวนก็ตาม แต่โดยรวมปีนี้ถือว่าอ่อนค่ากันยวบยาบ แต่ถึงอย่างนั้นก็มีบทวิเคราะห์ในสำนักข่าวซินหัว โดย Tan Shih Ming เขียนเอาไว้ว่า “อาเซียนก็ยังไม่ดึงดูดมากพอที่จะเป็นฮับโรงงานผลิตแห่งใหม่ของโลก”
เพราะยังมีปัจจัยท้าทายอีกหลายตัวที่ต้องผ่านไปให้ได้ก่อน เช่น อุปสรรคที่ไม่ใช่ภาษี อย่างในกรณีของฟิลิปปินส์ที่มีการตั้งเงื่อนไขต่อการลงทุนโดยตรง (FDI) มากที่สุด หรืออุปสรรคด้านโครงสร้างพื้นฐานภายในภูมิภาคที่ยังไม่พร้อมจะมีความเหลื่อมล้ำกันอยู่มาก และอุปสรรคสุดท้ายก็คือ การเคลื่อนย้ายแรงงานเสรี ที่ยังไม่เปิดให้แรงงานไร้ฝีมือสามารถเคลื่อนย้ายได้เสรีจริง และถึงแม้จะมีการเปิดเสรีใน 8 อาชีพ แต่ในความเป็นจริงก็ยังมีกำแพงด้านภาษีในแต่ละประเทศอีกด้วย ทำให้ปัจจัยเด่นเรื่องค่าเงินและต้นทุนถูกในอาเซียนยังไม่ดึงดูดมากพอในวันนี้